Pisenwa inakni giviryepkawni ig Kiyavwiye Jesus awna gitkis gikannuhnivwi:
— Uyay atak atere amutrivwit.
Igkisme kaytwa giwn:
— Uyay.
Igkis tivik manuke pahatra parewni makerviye kewye Sedroh.
Ayge amutrivwi.
Atere igkis pareke.
Ig Judas Iskariyotismin,
ner kamaykistinene Kiyavwiye Jesus,
ig hiyak ku kiney ini iwetrit mmanawa ig Kiyavwiye Jesus gibetki atere gikakkis gikannuhnivwi.
Ayge nikwe ig Judas Iskariyotismin danuh atere.
Ig waxwene pahabu hiyeg.
Neras hiyeg igkis suwtat gikakkis muwvegviyene gisandagmakis.
Igkis iwatit gidahankis neras muwveg kiyatyevwi gidahankis neras farizewkis.
Igkis atere akak abukri akak ah kadawempiye akisurik akak giwahrakis.
Ig Kiyavwiye Jesus hiyapni hene,
ig atere patiptakigkis.
Ig kuwis hiyak madikte ku pariye danuhne gitmet.
Ig danuh atere,
ig awna gitkis:
— Pariye yivegvan?
Igkisme kaytwa giwn:
— Jesus Nazaréyene.
Igme awna gitkis:
— Nahnewa ay.
Ig Judas Iskariyotismin ner kamaykistinene Kiyavwiye Jesus ig tabir ayge gikakkis neras hiyeg.
Igkis timapni hene inakni giwn,
“Nahnewa ay”,
igkis ayguhwe,
igkis tuguhbet waygborit.
Ku aysaw igkis kannikewbet akiw ig ayavgikis akiw:
— Pariye yivegvan?
Igkisme kaytwa giwn:
— Jesus Nazaréyene.
Igme awna gitkis:
— Kuwis nah ku awna yit:
“Nahnewa ay.”
Ku nah yivegvan,
isaksanay nukannuhnivwi ites tivikte.
Ig awna inakni hene kahadbe in kahayak ku samah giwn kaksa ku samah ig awna git Kiyavwiye Uhokri:
“Nah ka biyuksa pahavwinema hiyeg ku pariye pikan nutuh.”
Pahaye adahan ig Simawh Pedru wiwhe giwana ku kakak ig ayta.
Ig huwivwihe pahavwi ibukti gidahan ner muwvegviyene gikivarakis.
Ig ihuke gitaybi.
Giw Mawku.
Ig Kiyavwiye Jesus hiyapni hene,
ig awna git Pedru:
— Paris piwana pibutikminat.
Ka muwaka xuwahun giwkis.
Adahanikwa ini mbeyne Niguh awahkisun.
Mmah pivewkan nah ka amavin?
Ayteke neras suwtat gikak gikivarakis gikakkis muwvegviyene gisandagmakis igkis kamaxe Kiyavwiye Jesus.
Igkis wanakmine giwan.
Ayteke igkis waxwevgi ta givinekut amekene Kayfas ig muwvegviyene gikivarakis.
Amekene Anas ayge hawata.
Ig hawata gikivarakis muwvegviyene.
Aterekit igkis waxwig givetunat amekene Anas.
Ig Anas ig Kayfas gimawhkig.
Igme Kayfas ig muwvegviyene gikivarakis adahan ini peheknene kamukri.
Ignewa ku pariye amakohnokwa awna ku pi kabayte pahavwiwa awayg miya mpinekata madikte hiyeg miyarap.